Marx wil bordjies op Twickers verhangMalcolm Marx. Foto: GB Jordaan. Die Springbokke het twee van hul laaste vyf kragmetings teen Engeland op Twickenham gewen. Die laaste keer wat hulle as oorwinnaars van die veld gestap het, was in 2014, toe Pat Lambie se skepskoppoging in die 76ste minuut oor die dwarslat geseil het. Op vanjaar se Europese avontuur het die Bokke teen Ierland en Frankryk vasgeval, maar hulle het verlede naweek vir Italië in ŉ driedrukfees oorrompel. Dan kan dit seker ook nie té maklik wees om in die skadu van Rassie Erasmus se Twitter-sage vir ŉ belangrike toets voor te berei nie. Tog is Malcolm Marx gereed om die bordjies teen die Rose te verhang wanneer die Springbokke hierdie Saterdag teen Eddie Jones se span kragte meet. “Ons het ons beste in elke wedstryd op die jaareindtoer gegee en ons is baie opgewonde om teen Engeland te speel. Ek het nog nooit ŉ wedstryd teen hulle op Twickenham gewen nie en die span is oorgehaal vir die toets,” het die Springbok-haker gesê. Hoewel Engeland teen die All Blacks ŉ haas uit die hoed gepluk het, meen sommige oudspelers dat daar iets met die Rose se ingesteldheid skort – hulle moet meedoënlose spel opdis wanneer die momentum aan hulle kant is. Marx verwag egter weer eens ŉ taai stryd teen die tuisspan. “Daar is nie ŉ span op die internasionale verhoog wat daarvan hou om te verloor nie. Al twee spanne sal hierdie wedstryd wil wen om hul seisoen op ŉ positiewe noot af te sluit.” Hy sien ook uit na sy tweestryd met die Engelse voorspelers. “Ons weet dat hulle baie sterk in die vaste fasette vertoon en dit gaan ŉ lekker uitdaging wees. Ons het die afgelope week hard gewerk en hopelik kan ons op ons vertonings van die vorige wedstryde verbeter.” Uitslae van die Springbokke se laaste vyf wedstryde op Twickenham: 24 November 2012: 16 – 15 in Suid-Afrika se guns 15 November 2014: 31 – 28 in Suid-Afrika se guns 12 November 2016: 37 – 21 in Engeland se guns 3 November 2018: 12 – 11 in Engeland se guns 20 November 2021: 27 – 26 in Engeland se guns.